Tirsdag idømte Retten på Frederiksberg et medlem af Politiets Aktionsstyrker (AKS) en bøde på 1.000 kroner for at have kørt for stærkt i forbindelse med, at han standsede en varevogn, der kørte over for rødt.

Dommen er samtidig kulminationen på en færdselssag ud over det sædvanlige.

Tilbage i 2014 eftersatte og standsede et medlem af PETs antiterrorenhed, Politiets Aktionsstyrke (AKS) en hvid Toyota varevogn, som kørte over for rødt lys. Problemet opstod, fordi den PET-ansatte reagerede på færdselsforseelsen i fritiden, mens han var på vej til en fodboldkamp med sin søn i sin private bil.

Efter at have ventet på grønt i lyskrydset valgte han at følge efter varevognen, som han senere bragte til standsning. Det viste sig, at chaufføren ikke var påvirket, men angiveligt blot »havde været uopmærksom«.

Det ændrede dog ikke ved, at standsningen endte som en færdselsmanøvre, hvor medlemmet af aktionsstyrken kørte 62 kilometer i timen i en byzone. Undervejs blev han fotograferet af en fotovogn, sigtet for at køre for stærkt, og det har retten nu takseret til en bøde på 1.000 kroner. Det er uvist, hvorvidt sagens hovedperson har fået et klip i kørekortet.

Under retssagen lagde forsvaret bl.a. vægt på, at PET-medarbejderen skulle have kørt »udrykningskørsel« under episoden, hvilket ofte betyder, at der bl.a. anvendes blå blink. Anklagemyndigheden var imidlertid uenig.

»At man ikke må køre udrykningskørsel i et privat køretøj er formelt korrekt. Men der sidder jeg og tænker: Skal man være overdrevent formalistisk? Hvis føreren af varevognen havde kørt nogen ihjel ved næste lyskryds, så ville min klient have bebrejdet sig selv resten af livet,« sagde den tiltaltes forsvarsadvokat, Torben Koch, tidligere til Berlingske.

At der er gået fire år, fra de to mænd kørte op til et lyskryds på Nørrebro til domsafsigelsen tirsdag eftermiddag, hænger sammen med den tiltaltes specielle tjenesteforhold, oplyser hans advokat.